Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση απόφασης του Ευρωπαϊκού Κοινοβουλίου και του Συμβουλίου σχετικά με τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης"

(COM(2003) 273 τελικό - 2003/0114 (COD))

(2004/C 32/10)

Στις 27 Ιουνίου 2003 και σύμφωνα με τα άρθρα 149 και 150 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το ειδικευμένο τμήμα "Απασχόληση, κοινωνικές υποθέσεις και δικαιώματα του πολίτη", στο οποίο ανατέθηκε η προετοιμασία των σχετικών εργασιών της ΕΟΚΕ, υιοθέτησε τη γνωμοδότησή του στις 6 Οκτωβρίου 2003 με βάση εισηγητική έκθεση του κ. Panero Flórez.

Κατά την 403η σύνοδο ολομέλειάς της, της 29ης και 30ής Οκτωβρίου 2003 (συνεδρίαση της 29ης Οκτωβρίου), η Ευρωπαϊκή Οικονομική και Κοινωνική Επιτροπή υιοθέτησε με 124 ψήφους υπέρ, 1 κατά και 2 αποχές, την ακόλουθη γνωμοδότηση.

1. Εισαγωγή

1.1. Τα τελευταία χρόνια η Ευρωπαϊκή Επιτροπή συγχρηματοδοτεί διάφορους οργανισμούς που δραστηριοποιούνται στον τομέα της εκπαίδευσης και της κατάρτισης, μέσω διάφορων συμφωνιών που έχει συνάψει με τα εξής ιδρύματα:

- το Κολέγιο της Ευρώπης,

- το Ευρωπαϊκό Πανεπιστημιακό Ινστιτούτο της Φλωρεντίας,

- την Ευρωπαϊκή Ακαδημία Δικαίου της Τρέβης,

- το Ευρωπαϊκό Ινστιτούτο Δημόσιας Διοίκησης του Μάαστριχτ,

- το Ευρωπαϊκό Διαπανεπιστημιακό Κέντρο για τα Δικαιώματα του Ανθρώπου και τον Εκδημοκρατισμό,

- το Διεθνές Κέντρο για την Ευρωπαϊκή Κατάρτιση,

- την Ευρωπαϊκή Υπηρεσία για την Ανάπτυξη της Εκπαίδευσης στον τομέα των Ειδικών Αναγκών.

1.2. Η Επιτροπή παρέχει επίσης υποστήριξη σε κοινοτικές παρεμβάσεις στον τομέα της εκπαίδευσης και της κατάρτισης, στις οποίες συγκαταλέγονται:

- Οι προπαρασκευαστικές ενέργειες για την προώθηση των μελλοντικών στόχων των συστημάτων εκπαίδευσης και κατάρτισης.

- Οι δραστηριότητες που αποσκοπούν στην παροχή πληροφοριών στα πανεπιστήμια σχετικά με την ευρωπαϊκή ολοκλήρωση, κυρίως μέσω της δράσης Jean Monnet.

1.3. Σε χρηματοδοτικό επίπεδο, ο κοινός παρονομαστής όλων αυτών των δράσεων είναι ότι μέχρι σήμερα πραγματοποιούνταν χωρίς καμία νομική βάση για την υποστήριξή τους από τον προϋπολογισμό.

1.4. Ως συνέπεια της θέσπισης του κανονισμού (ΕΚ) αριθ. 1605/2002(1) του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, και της δήλωσης της 13ης Ιουνίου 2002 που τον ακολούθησε, η Επιτροπή ανέλαβε τη δέσμευση να υποβάλει πρόταση κανονισμού, στην οποία θα προσδιορίζονται τα γενικά κριτήρια επιλογής και χορήγησης επιδοτήσεων λειτουργίας υπέρ των οργανισμών που αναφέρονται στο άρθρο 108 παράγραφος 1 β) του προαναφερθέντα κανονισμού.

1.5. Στη δέσμευση αυτή προστίθεται η απαίτηση, που προβλέπεται στον δημοσιονομικό κανονισμό, να κατηγοριοποιηθούν οι δαπάνες της Επιτροπής για το οικονομικό έτος 2004 ανάλογα με τη χρήση για την οποία προορίζονται. Όλα αυτά συνεπάγονται την ανάγκη θέσπισης βασικών πράξεων για τη χρηματοδότηση επιδοτήσεων σαν αυτές που περιγράφονται ανωτέρω.

1.6. Ομοίως, το λεπτομερές πρόγραμμα των επακολουθών εργασιών σχετικά με τους στόχους των συστημάτων εκπαίδευσης και κατάρτισης στην Ευρώπη, που εγκρίθηκε από το Συμβούλιο στις 14 Ιουνίου 2002(2), παρουσιάζει ένα πρόγραμμα εργασιών, οι οποίες χρειάζονται υποστήριξη σε κοινοτική κλίμακα και οι οποίες εμπίπτουν επίσης στις προοπτικές που ανοίγει η πρόταση απόφασης.

1.7. Ένα άλλο επιχείρημα που συνηγορεί υπέρ της παρούσας πρότασης απόφασης είναι η δήλωση του Λάακεν, που είναι προσαρτημένη στα συμπεράσματα του Ευρωπαϊκού Συμβουλίου της 14ης και 15ης Δεκεμβρίου 2001 και επιβεβαιώνει στο περιεχόμενό της ότι μία από τις βασικές προκλήσεις που πρέπει να αντιμετωπίσει η Ευρωπαϊκή Ένωση είναι η προσέγγιση των πολιτών στο ευρωπαϊκό εγχείρημα και στους ευρωπαϊκούς θεσμούς.

1.8. Τέλος και επίσης στο πλαίσιο της επιχειρηματολογίας υπέρ της πρότασης απόφασης, το έγγραφο που υποβάλλεται στην ΕΟΚΕ προς συζήτηση εκφράζει την ανάγκη να θεσπιστεί μία γραμμή του προϋπολογισμού για την υποστήριξη της κατάρτισης των εθνικών δικαστών στην εφαρμογή της κοινοτικής νομοθεσίας και, ιδιαίτερα, στη νομική ερμηνεία του κανονισμού (ΕΚ) αριθ. 1/2003(3) περί εφαρμογής των κανόνων ανταγωνισμού που προβλέπονται στα άρθρα 81 και 82 της Συνθήκης. Για τη δραστηριότητα αυτή υπάρχει και σήμερα κονδύλιο του προϋπολογισμού, το οποίο θα πρέπει να έχει την ίδια νομική βάση με τα υπόλοιπα από το επόμενο οικονομικό έτος.

1.9. Η νομική βάση που εφαρμόζεται στην παρούσα πρόταση απόφασης είναι τα άρθρα 149 και 150 της Συνθήκης ΕΚ, τα οποία προσδιορίζουν τις δραστηριότητες της Κοινότητας σε θέματα εκπαίδευσης και κατάρτισης. Βάσει των διατάξεων αυτών των δύο άρθρων, η γνωμοδότηση της Ευρωπαϊκής Οικονομικής και Κοινωνικής Επιτροπής για τη συγκεκριμένη πρόταση απόφασης είναι υποχρεωτική.

2. Κύρια σημεία της πρότασης απόφασης

2.1. Στόχος της πρότασης

2.1.1. Η αιτιολογική έκθεση της πρότασης απόφασης ορίζει ως στόχο της τη θέσπιση συγκεκριμένης βάσης για τη χορήγηση επιδοτήσεων με σκοπό την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης.

2.1.2. Το άρθρο 1 της πρότασης απόφασης ορίζει ότι ο γενικός στόχος του προγράμματος είναι η υποστήριξη των δραστηριοτήτων οργανισμών στον τομέα της εκπαίδευσης και της κατάρτισης.

2.1.3. Το σημείο 5.1.2 του Δημοσιονομικού Δελτίου αναφέρει ότι η πρόταση ανταποκρίνεται κυρίως στην τεχνική αναγκαιότητα να θεσπιστεί μια σταθερή νομική βάση για τις επιδοτήσεις λειτουργίας που καταβάλλονταν παραδοσιακά στον τομέα αυτό από το Μέρος Α του προϋπολογισμού και να δοθεί έτσι συνέχεια στην προαναφερθείσα κοινή δήλωση των τριών ευρωπαϊκών θεσμικών οργάνων κατόπιν της έγκρισης του νέου δημοσιονομικού κανονισμού.

2.2. Ενέργειες του προγράμματος

Για την εφαρμογή του προγράμματος θεσπίζεται ένας αριθμός ενεργειών, στις οποίες πρέπει να εμπίπτουν οι δραστηριότητες που μπορούν να πραγματοποιηθούν από τους οργανισμούς που είναι επιλέξιμοι για κοινοτική χρηματοδότηση. Οι ενέργειες αυτές είναι οι εξής:

Ενέργεια 1: Υποστήριξη συγκεκριμένων ιδρυμάτων που δραστηριοποιούνται στον τομέα της εκπαίδευσης. Πρόκειται για τα επτά ιδρύματα που αναφέρονται στην εισαγωγή της παρούσας γνωμοδότησης.

Ενέργεια 2: Υποστήριξη ευρωπαϊκών ενώσεων που δραστηριοποιούνται στον τομέα της εκπαίδευσης και της κατάρτισης. Οι ενώσεις αυτές πρέπει να έχουν μέλη τουλάχιστον σε 12 κράτη μέλη της Ευρωπαϊκής Ένωσης και να επιδιώκουν στόχους γενικού ευρωπαϊκού ενδιαφέροντος στον τομέα της εκπαίδευσης ή της κατάρτισης.

Ενέργεια 3A: Υποστήριξη δραστηριοτήτων στον τομέα της ανώτατης εκπαίδευσης που σχετίζονται με την ευρωπαϊκή ολοκλήρωση και κυρίως με τις έδρες διδασκαλίας Jean Monnet. Πρόκειται κυρίως για την εισαγωγή διδασκαλίας σχετικά με την ευρωπαϊκή ολοκλήρωση στα πανεπιστήμια, για τη δημιουργία και υποστήριξη ενώσεων καθηγητών ειδικευμένων σε αυτό το θέμα, για την προώθηση του προβληματισμού και της συζήτησης σχετικά με τη διαδικασία ολοκλήρωσης κ.λπ.

Ενέργεια 3B: Υποστήριξη δραστηριοτήτων που συμβάλλουν στην υλοποίηση των μελλοντικών στόχων των συστημάτων εκπαίδευσης και κατάρτισης στην Ευρώπη. Σχετίζεται με το λεπτομερές πρόγραμμα εργασίας για την παρακολούθηση αυτών των στόχων.

Ενέργεια 3Γ: Υποστήριξη της κατάρτισης εθνικών δικαστών στον τομέα του κοινοτικού δικαίου και υποστήριξη των οργανώσεων δικαστικής συνεργασίας. Έχει σκοπό να υποστηρίξει τις οργανώσεις δικαστικής συνεργασίας και τις ενέργειες που προωθούν την κατάρτιση ιδίως των εθνικών δικαστών στο κοινοτικό δίκαιο.

2.3. Κατανομή των πόρων

Ο προϋπολογισμός του προγράμματος για όλη την περίοδο ισχύος του καθορίζεται σε 129620000 EUR, με την εξής ποσοστιαία κατανομή μεταξύ των διάφορων ενεργειών:

>ΘΕΣΗ ΠΙΝΑΚΑ>

2.4. Περίοδος ισχύος

Το παρόν πρόγραμμα εφαρμόζεται για την περίοδο από την 1η Ιανουαρίου 2004 έως τις 31 Δεκεμβρίου 2008. Προβλέπεται η δυνατότητα συνέχισής του, μέσω νέας απόφασης, από την 1η Ιανουαρίου 2009, ανάλογα με το αποτέλεσμα της εξωτερικής αξιολόγησης στην οποία θα προβεί η Επιτροπή.

3. Παρατηρήσεις επί της πρότασης απόφασης

3.1. Η ΕΟΚΕ λαμβάνει γνώση της παρούσας πρότασης απόφασης και παρατηρεί ότι το πρόγραμμα που παρουσιάζει είναι το άθροισμα ενός συνόλου διάφορων δραστηριοτήτων με συνδετικό στοιχείο την ανάγκη να θεσπιστεί νομική βάση για ορισμένες επιδοτήσεις που χορηγούνταν χωρίς νομική βάση πριν από την έγκριση του νέου δημοσιονομικού κανονισμού.

Οι επιδοτήσεις αυτές προσεγγίζονται στην πρόταση απόφασης από την οπτική διάφορων πηγών αναφοράς, όπως:

- Το πρόγραμμα εργασίας για την παρακολούθηση των συγκεκριμένων στόχων των συστημάτων εκπαίδευσης και κατάρτισης στην Ευρώπη.

- Η δήλωση του Λάακεν για το μέλλον της Ευρωπαϊκής Ένωσης.

- Ο κανονισμός (ΕΚ) αριθ. 1/2003 σχετικά με την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης.

3.2. Από αυτή την άποψη, η ΕΟΚΕ παρατηρεί ότι αναμιγνύονται σε ένα και το αυτό πρόγραμμα διάφοροι στόχοι, οι οποίοι ξεκινούν από την ανάγκη να χορηγηθεί νομική βάση σε ορισμένες επιδοτήσεις, περνούν από τη στήριξη δραστηριοτήτων στον τομέα της εκπαίδευσης και της κατάρτισης και φθάνουν να καλύπτουν έως και δραστηριότητες συνεχούς επιμόρφωσης για τους εθνικούς δικαστές των κρατών μελών.

Η ΕΟΚΕ πιστεύει ότι, με αυτές τις παραμέτρους, το πρόγραμμα που περιγράφεται στην πρόταση απόφασης θα μοιάζει περισσότερο με ένα σύνολο προγραμμάτων που συνδέονται μεταξύ τους με ένα κοινό στοιχείο, το οποίο απορρέει από την εφαρμογή του δημοσιονομικού κανονισμού από το 2004.

3.3. Η ανάλυση της πρότασης απόφασης αποκαλύπτει ότι βρισκόμαστε ενώπιον ενός προγράμματος, το οποίο, κατά μεγάλο μέρος του, δεν χρειάζεται να υλοποιηθεί, αφού οι περισσότερες ενέργειές του εφαρμόζονται ήδη στην πράξη. Σε τελική ανάλυση, το πρόγραμμα, παρότι δεν υπήρχε ως τέτοιο, εντούτοις αποτελεί αντικείμενο διαχείρισης εδώ και αρκετά χρόνια.

Ως εκ τούτου, η ΕΟΚΕ υποστηρίζει την επιδίωξη, η οποία ανακλάται στο κείμενο της πρότασης, να δημιουργηθεί ένας εκτελεστικός οργανισμός, στον οποίο να ανατεθεί εξ ολοκλήρου ή εν μέρει η διαχείριση του προγράμματος, εφόσον αυτός προκύψει από τη συνένωση των υφιστάμενων γραφείων τεχνικής βοήθειας των προγραμμάτων Σωκράτης και Leonardo και δεν συνεπάγεται αύξηση των δαπανών διαχείρισης που καταλογίζονται στους περιορισμένους πόρους που προορίζονται για αυτό το πρόγραμμα.

3.4. Ωστόσο, η ΕΟΚΕ τάσσεται ρητώς υπέρ των δράσεων βοήθειας και υποστήριξης των προαναφερόμενων οργανισμών, οι οποίοι επιδοτούνται από την Ευρωπαϊκή Ένωση. Η δραστηριότητα που αναπτύσσουν και τα οφέλη που παρέχουν, καθένας στο πεδίο δράσης του, αξίζουν την αναγνώριση της ΕΟΚΕ και τη θετική της γνώμη όσον αφορά τη συνέχιση και την ενίσχυση αυτών των δραστηριοτήτων, ούτως ώστε να διασφαλιστεί η σταθερότητα και η συνέχειά τους.

3.5. Η πρόταση απόφασης θεσπίζει, στον ορισμό της, ένα πρόγραμμα κοινοτικής δράσης στον τομέα της εκπαίδευσης και της κατάρτισης. Ως εκ τούτου, η νομική της βάση είναι τα άρθρα 149 και 150 της Συνθήκης, που καθορίζουν αναλυτικά τον ρόλο της Κοινότητας σε αυτούς τους δύο τομείς.

Από το εκτενές περιεχόμενο του παραρτήματος της πρότασης και τη λεπτομερή ανάλυση των προβλεπόμενων δράσεων αποκαλύπτεται ότι η πλειοψηφία των περιγραφόμενων ενεργειών, εκτός από την κατηγορία 3Β, αφορά την υλοποίηση δραστηριοτήτων στον τομέα της εκπαίδευσης, και κυρίως της ανωτάτης, και όχι στον τομέα της επαγγελματικής κατάρτισης, με βάση την έννοια που θεσπίζεται για την καθεμιά τους στα προαναφερθέντα άρθρα της συνθήκης.

Επίσης, διαπιστώνεται ότι στην πρόταση απόφασης μόνο στην ενέργεια 3Γ διαφαίνεται μία δράση, η οποία θα μπορούσε να εμπίπτει σε ένα είδος δια βίου μάθησης. Η ΕΟΚΕ θεωρεί ότι η δια βίου μάθηση, είτε πρόκειται για δράσεις στον τομέα της εκπαίδευσης είτε σε εκείνον της κατάρτισης, πρέπει να αναπτυχθεί περισσότερο ως εργαλείο για τη συμβολή στην επίτευξη των στόχων της Λισαβόνας.

3.6. Ανεξάρτητα από τη χρηματοοικονομική ουδετερότητα που επιδιώκεται στην πρόταση απόφασης, η ΕΟΚΕ θεωρεί ότι οι πόροι που προορίζονται για αυτό είναι ανεπαρκείς, εάν ληφθεί επιπλέον υπόψη η επικείμενη διεύρυνση της Ευρωπαϊκής Ένωσης, και φρονεί ότι οι πόροι αυτοί θα πρέπει να αυξηθούν ενώπιον αυτής της προοπτικής.

Μολονότι γνωρίζουμε ότι ο προϋπολογισμός του προγράμματος προέρχεται από τις ίδιες θέσεις από τις οποίες χρηματοδοτούνται και σήμερα οι προβλεπόμενες δραστηριότητες κάθε ενέργειας, συν το ετήσιο ποσοστό αύξησης για κάθε διαδοχικό έτος, παρατηρούμε ότι η χρηματοδότηση των εκπαιδευτικών δραστηριοτήτων μπορεί να κυμαίνεται από το 82 % έως το 93 %, κατά προσέγγιση, του προϋπολογισμού του προγράμματος, ενώ η χρηματοδότηση των δραστηριοτήτων κατάρτισης τοποθετείται, επίσης κατά προσέγγιση, ανάμεσα στο 7 % και το 11 % του προϋπολογισμού.

3.7. Κατόπιν των γενικών παρατηρήσεων που εκφράστηκαν ανωτέρω, πιστεύουμε ότι θα πρέπει να αξιολογηθεί η δυνατότητα να δώσει η Επιτροπή στην πρόταση απόφασης μια ονομασία πιο συμβατή με το πραγματικό περιεχόμενο του προγράμματος και με τους στόχους που επιδιώκει.

3.8. Το άρθρο 2 της πρότασης απόφασης ορίζει ποιοι οργανισμοί μπορούν να ωφεληθούν από τις επιδοτήσεις που προβλέπονται στο πρόγραμμα. Το άρθρο αυτό δεν προκαθορίζει τον αριθμό των οργανισμών που μπορούν να ωφεληθούν από τις εν λόγω επιδοτήσεις.

Το παράρτημα της πρότασης ορίζει, στην Ενέργεια 1, ποιοι είναι οι οργανισμοί στους οποίους απευθύνεται αυτή η ενέργεια. Σε τελική ανάλυση είναι εκείνοι που μπορούν να λάβουν υποστήριξη για τις λειτουργικές και τις διοικητικές τους δαπάνες. Ο κατάλογος που περιέχεται στο παράρτημα είναι κλειστός και περιορισμένος στους οργανισμούς που αναφέρθηκαν στην εισαγωγή του παρόντος εγγράφου.

Ανεξάρτητα από το γεγονός ότι έχουμε ήδη εκφράσει την υποστήριξή μας σ' αυτή την πρωτοβουλία, λόγω της συμβολής της στη σταθερότητα και τη συνέχεια των δράσεων που αναλαμβάνονται στο πλαίσιό της, η ΕΟΚΕ θεωρεί ότι ο εν λόγω κατάλογος δεν θα πρέπει να είναι περιοριστικός, αλλά να επιτρέπει τη συμπερίληψη και άλλων ιδρυμάτων και οργανισμών αναγνωρισμένου κύρους, που επιδιώκουν στόχους γενικού ευρωπαϊκού ενδιαφέροντος, είτε με την ευρεία έννοια είτε ειδικά σε συγκεκριμένο τομέα.

3.9. Η ΕΟΚΕ συμμερίζεται την άποψη ότι είναι αναγκαίο να ενισχυθεί η κατάρτιση των εθνικών δικαστών στην εφαρμογή του κανονισμού αριθ. 1/2003 για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης.

Η ενέργεια αυτή, η οποία εμπίπτει πλήρως στο πλαίσιο της συνεχούς επιμόρφωσης επαγγελματιών λόγω του τόσο εξειδικευμένου χαρακτήρα της, τόσο από την άποψη της αποκλειστικότητας του επαγγελματικού κλάδου στον οποίο απευθύνεται όσο και για το τόσο επιλεκτικό θέμα που αφορά, είναι κάπως παράξενο που τοποθετείται στο πλαίσιο της πρότασης απόφασης που εξετάζουμε.

Ως εκ τούτου, η ΕΟΚΕ φρονεί ότι θα ήταν σκόπιμο να μην συμπεριληφθεί η Ενέργεια 3Γ στο περιεχόμενο της πρότασης και να ενταχθεί σε άλλο ρυθμιστικό πλαίσιο, εκτός εάν επεκταθεί, στο επίπεδο της διαρκούς κατάρτισης καθ' όλη τη διάρκεια του βίου, και σε άλλα επαγγέλματα και τομείς που παρουσιάζουν το ίδιο ενδιαφέρον σε ευρωπαϊκό επίπεδο με το προτεινόμενο σ' αυτή την Ενέργεια.

3.10. Η Ενέργεια 3Β, η οποία αποσκοπεί στην υποστήριξη δραστηριοτήτων που συμβάλλουν στην υλοποίηση των μελλοντικών στόχων των συστημάτων εκπαίδευσης και κατάρτισης, προβλέπει δραστηριότητες ευαισθητοποίησης στους εν λόγω τομείς, προώθησης της δράσης της Ευρωπαϊκής Ένωσης σε αυτούς και βελτίωσης της ποιότητάς της, διευκόλυνσης της πρόσβασης όλων των πολιτών στα ευρωπαϊκά συστήματα εκπαίδευσης και κατάρτισης και ανοίγματος των συστημάτων αυτών στον εξωτερικό κόσμο.

Σε όλες αυτές τις δράσεις ενημέρωσης και δημοσιοποίησης πρέπει, κατά την άποψη της ΕΟΚΕ, να δοθεί ιδιαίτερη προσοχή στην αποφυγή της επικάλυψης με δραστηριότητες που έχουν ήδη αναληφθεί στα πλαίσια των προγραμμάτων Σωκράτης και Leonardo. Γι' αυτό, απαιτείται αποτελεσματικός συντονισμός όλων των ενδιαφερόμενων υπηρεσιών της Επιτροπής και των φορέων που θα αναλάβουν τη διαχείριση των διάφορων προγραμμάτων.

3.11. Σύμφωνα με όσα ανέφερε στις γενικές της παρατηρήσεις σε σχέση με την ανάγκη δημιουργίας ειδικού οργανισμού για τη διαχείριση του προγράμματος και λαμβάνοντας υπόψη ότι πρόκειται ως επί το πλείστον για δραστηριότητες που έχουν ήδη διανύσει κάποιο χρόνο λειτουργίας, η ΕΟΚΕ διερωτάται κατά πόσο είναι αναγκαίο να συμπεριληφθούν στον προϋπολογισμό που προορίζεται για τον εν λόγω οργανισμό κονδύλια για τη χρηματοδότηση μελετών, συνεδριάσεων εμπειρογνωμόνων που μπορούν να διευκολύνουν την εφαρμογή του προγράμματος, ενεργειών πληροφόρησης, δημοσίευσης και διάδοσής του κ.λπ.

Δεδομένου ότι δεν πρόκειται για πρόγραμμα που εμφανίζεται "εκ του μηδενός", η ΕΟΚΕ πιστεύει ότι με τα κονδύλια αυτά θα πρέπει να χρηματοδοτηθούν ενέργειες που υποστηρίζονται λιγότερο στην υφιστάμενη διατύπωση της πρότασης, όπως εκείνες που αφορούν δραστηριότητες στο πεδίο της κατάρτισης.

4. Συμπεράσματα

4.1. Με τις επιφυλάξεις που εκφράζονται στο τμήμα "Παρατηρήσεις" του παρόντος εγγράφου, η ΕΟΚΕ εκφράζει τη συμφωνία της, σε γενικές γραμμές, με τις διάφορες δραστηριότητες που αναφέρονται στο κείμενο της πρότασης απόφασης. Οι περισσότερες από τις δραστηριότητες αυτές έχουν ήδη διανύσει κάποιο χρόνο λειτουργίας, ο οποίος επιβεβαιώνει τη σκοπιμότητα της συνέχισής τους.

4.2. Οι ενέργειες που αποσκοπούν στην ενίσχυση, τη βελτίωση και την προαγωγή των ευρωπαϊκών συστημάτων εκπαίδευσης και κατάρτισης, τόσο εντός όσο και εκτός των συνόρων της Ένωσης, πρέπει να γίνονται πάντοτε ευνοϊκά δεκτές από την ΕΟΚΕ. Γι' αυτό, και με τις επιφυλάξεις που εκφράστηκαν για αυτή την πτυχή της πρότασης, πιστεύουμε ότι πρέπει να ενισχυθεί αυτός ο τύπος δραστηριοτήτων, με καλύτερη εξισορρόπηση του προϋπολογισμού της Ευρωπαϊκής Ένωσης.

4.3. Οι ενέργειες που αποσκοπούν στην υποστήριξη οργανισμών του ίδιου κύρους με αυτούς που αναφέρονται στην Ενέργεια 1 της πρότασης απόφασης αξίζουν επίσης ιδιαίτερη μνεία από την ΕΟΚΕ. Πράγματι, τα ιδρύματα αυτά επιτελούν σπουδαίο και συστηματικό έργο, καθένα στον ιδιαίτερο τομέα του, σε σχέση με τις πιο θετικές και πλησιέστερες στους πολίτες αξίες, που πρέπει να συνοδεύουν τη διαδικασία της ευρωπαϊκής ολοκλήρωσης. Με αυτή την έννοια, η ΕΟΚΕ δηλώνει υπέρ της διατήρησης των επιδοτήσεων των εν λόγω οργανισμών μέσω των μέτρων που προβλέπονται στην πρόταση απόφασης.

4.4. Η ΕΟΚΕ πιστεύει, επίσης, ότι είναι απαραίτητο να υποστηριχθεί η κατάρτιση και η διεύρυνση των γνώσεων των εθνικών δικαστών σε θέματα με τόσο μεγάλη σημασία και αντίκτυπο όσο αυτά που περιέχονται στον προαναφερθέντα κανονισμό (ΕΚ) αριθ. 1/2003. Υποστηρίζουμε, συνεπώς, τις δραστηριότητες που προβλέπονται στην πρόταση απόφασης, με τις επιφυλάξεις που εκφράζονται στο σημείο 3.9 του παρόντος εγγράφου.

4.5. Η ΕΟΚΕ επισημαίνει ότι αυτή η πρόταση απόφασης αποτελεί τμήμα μιας ομάδας επτά προτάσεων, που υποβάλλονται ως συνέπεια της εφαρμογής του Δημοσιονομικού Κανονισμού. Η ΕΟΚΕ ζητεί από την Επιτροπή να υιοθετεί μια συνεκτική προσέγγιση, όταν διατυπώνει τέτοιου τύπου προτάσεις, ιδίως όσον αφορά τα κριτήρια πρόσβασης στη χρηματοδότηση.

Βρυξέλλες, 29 Οκτωβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) ΕΕ L 248 της 16.9.2002.

(2) ΕΕ C 142 της 14.6.2002.

(3) ΕΕ L 1 της 4.1.2003.